《鄱阳湖观打鱼》
宋代·杨时

秋高水初落，鳞介满沙脊。
浩如太仓粟，宁复数以粒。
纷纷渔舟子，疑若挽可拾。
横湖沉密网，脱漏百无十。
虫虾杂鲂鲤，骈首吐微湿。
小人利口实，刀机污鳞鬣。
鲲鲸亦狼狈，风雨移窟宅。
玉渊有神祠，变化在嘘吸。
胡宁饱羶香，忍视万鱼急。
幽潜不足恃，感叹百忧集。
寄谢漆园吏，于计未为得。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。